Lokið er við stækkun Landnámssetursins í Borgarnesi Nýr veitingasalur var tekinn í notkun á Landnámssetri Íslands í Borgarnesi á sunnudaginn . Nýi salurinn er hluti af viðbyggingu á tveimur hæðum sem hefur verið í byggingu frá því í mars á þessu ári . Hvor hæð er 50 fermetrar að flatarmáli , en veitingasalurinn er á efri hæð og er gengið inn í hann frá Hvítasal setursins . Salurinn er ágætlega hannaður og þjóna Suðurnesklettar skemmtilega hlutverki útveggjar í salnum . Neðri hæð viðbyggingarinnar var einnig tekin í notkun á sunnudaginn en þar er að finna eldhús staðarins , sem stækkar um helming frá því sem var , geymslur , þvottahús , skrifstofurými og vinnuaðstaða starfsfólks . Að sögn Kjartans Ragnarssonar forstöðumanns Landnámssetursins mun viðbyggingin breyta aðstöðunni á staðnum verulega , ekki síst fyrir starfsfólk . Vegna smæðar eldhússins hefur hingað til einungis verið hægt að taka á móti takmörkuðum fjölda gesta í mat og hefur því Arinstofa í risi verið minna notuð á álagstímum . Nú breytist þetta og getur Landnámssetrið með sínum þremur veislusölum tekið á móti allt að 70 manns í einu í mat , þar af 30 í nýja salnum . Nýi salurinn er einnig sniðinn fyrir fundi og einkasamkomur þar sem hægt er að loka honum frá Hvítasalnum .